FCSB îşi păstrează diferenţa de 10 puncte de Rapid în SuperLiga, graţie victoriei obţinute în faţa celor de la FC Voluntari. Roş-albaştrii vor să mărească diferenţa înainte de startul play-off-ului.
Următoarea etapă, în Bănie este programat derby-ul dintre Universitatea Craiova şi Rapid. Iar Gigi Becali nu mai face echipa doar la FCSB, dar i-a pregătit şi primul 11 al lui Rotaru pentru derby-ul de pe "Ion Oblemenco".
Gigi Becali a declarat la FANATIK SUPERLIGA că Mihai Rotaru are şi el voie să facă o dată echipa FCSB-ului, ca să fie egalitate. Latifundiarul a declarat că oltenii ar trebui să joace cu Ivan, Mitriţă, Baiaram şi Markovic în avanposturi:
"I-am transmis echipa pe care să o facă. I-am scris lui Rotaru: «Dacă vrei să nu te bată nimeni, la mijloc să joc cu Screciu şi Creţu la mijloc, Ivan, Mitriţă, Baiaram şi Markovic în atac. Gata!».
Chiar dacă aceştia sunt valoroşi, nu are fundaş central şi fundaş dreapta. Are 7 jucători foarte buni, nu ştie să-i aşeze. O să iau campionatul, nu poate nimeni să mă întreacă pe mine.
I-am făcut echipa pentru meciul cu Rapid şi i-am zis că are şi el voie să facă o dată echipa la FCSB. I-am spus: «Iartă-mă că fac asta», dar apoi i-am scris echipa.
Ca să fie egalitate, are dreptul să facă şi el acelaşi lucru când are nevoie. Să facă şi el o dată echipa la FCSB. Sunt în stare să mă cheme la comisii că le fac echipa la Craiova.
Voi, la FRF, educaţi patronii. După ce ne-aţi ales, vă şi educăm", a spus Gigi Becali la FANATIK SUPERLIGA.
FCSB mai are de jucat meciurile cu Petrolul şi Rapid, ambele pe Arena Naţională. Roş-albaştrii vor să îşi mărească şi mai mult avansul la finalul sezonului regulat.